Itä-Suomen poliisi on lähettänyt Joensuun alueen koululaisille ja heidän vanhemmilleen Wilma-viestejä siitä, että alaikäisiä tyttöjä on pyörinyt aikuisten miesten seurassa.

Poliisi on varoitellut Joensuun alueen koululaisia ja heidän vanhempiaan Wilma-viestein.

Poliisin mukaan alaikäisiä tyttöjä on pyörinyt samoissa porukoissa aikuisten miesten kanssa.

Muutamat jutut ovat poliisin mukaan edenneet myös eriasteisiksi seksuaalirikosepäilyiksi.

Rikoskomisarion mukaan tarkoituksena ei ole luoda paniikkia tai lietsoa vihaa, vaan varoittaa vanhempia poliisin havainnoista.

Alaikäisten tyttöjen ja aikuisten miesten kanssakäymisestä huolestunut Itä-Suomen poliisi on lähettänyt vanhemmille Wilma-viestejä. Kuvituskuva. MOSTPHOTOS

Alaikäisten tyttöjen ja aikuisten miesten kanssakäymisestä huolestunut Itä-Suomen poliisi on ottanut uuden viestintäkanavan käyttöönsä. Poliisi on lähettänyt Wilma-viestejä Joensuun alueen lukioihin, yläkouluihin ja joihinkin alakouluihin. Wilma on yleisesti käytössä oleva koulun ja kodin välinen yhteydenpitojärjestelmä.

Asiasta uutisoi ensimmäisenä Yle.

Talven ja kevään aikana kenttäpartiot Joensuussa ovat poliisin mukaan havainneet uuden ilmiön: Nuoria tyttöjä on pyörinyt samoissa porukoissa aikuisten miesten seurassa. Nuorimmat ovat partioiden havaintojen mukaan viidennellä tai kuudennella luokalla eli 11-12-vuotiaita. Tyttöjen kanssa liikkuu poliisin mukaan sekä ulkomaalaistaustaisia että kantasuomalaisia miehiä.

Tehtyjen ilmoitusten perusteella näissä nuorten tyttöjen ja aikuisten miesten kohtaamisissa ei aina ole ollut kysymys pelkästään keskustelusta tai ajatusten vaihdosta. Rikoskomisario Simo Hämäläisen mukaan muutamat jutut ovat edenneet myös eriasteisiksi seksuaalirikosepäilyiksi.

- Wilma-viestinnän tarkoitus on, vielä ennen kuin koulut loppuvat, antaa vanhemmille ja nuorille henkilökohtaisempi viesti tästä asiasta. Tarkoitus ei ole missään nimessä pelotella ihmisiä tai lietsoa minkäänlaista paniikkia, vaan lähinnä kertoa, että tällaista poliisi on nyt havainnut, Hämäläinen selventää.

Tytöt ilman rajoja

Ajatus Wilma-viestien käyttämisestä lähti Hämäläisen mukaan liikkeelle Itä-Suomen poliisin aloitteesta. Wilma-viestittely poliisin tiedotuskanavana on uusi juttu, mutta Hämäläinen ei pidä sitä mitenkään erikoisena.

- Se on viestintäjärjestelmä siinä, missä muutkin. Jos yksikin juttu pystytään ehkäisemään tällaisella tiedottamisella, niin olemme mielestäni onnistuneet.

Hämäläisen mukaan suurin osa nuorista käyttäytyy fiksusti, eikä mitään ongelmia synny.

- Osalla 12-15-vuotiaista tytöistä ei kuitenkaan ole minkäänlaista käsitystä siitä, mihin voi ja mihin ei kannata suostua ja missä tietty raja kulkee.

Ilmiö on Hämäläisen mukaan tuttu myös muualta Suomesta.